**PATALPŲ PARUOŠIMAS**

1. Patalpos, kuriose bus renkami paviršių mėginiai, **neturėtų būti dezinfekuojamos ar valomos** bent 30 min. (geriausia apie 2 val.) **prieš mėginių paėmimą**.
   * Svarbu, kad po paskutinės dezinfekcijos / valymo patalpose būtų dirbę / lankęsi žmonės, kurie įprastai ten dirba / būna.
2. Daugelis populiarių dezinfekcijos priemonių SARS-CoV-2 virusą, sukeliantį COVID-19 ligą, inaktyvina, tačiau ne visada jį visiškai suardo, todėl šio viruso dalelės neaktyvios formos išlieka ant paviršių tam tikrą gana ilgą laiką ir gali būti sėkmingai aptinkamos, tiriant nuo paviršių paimtus mėginius. Įstaigose, kuriose planuojami paviršių tyrimai, dėl to nereikėtų keisti įprasto patalpų valymo ir dezinfekcijos grafiko.
3. Įėjus į patalpą, reikėtų įvertinti, ar joje nėra akivaizdžių dezinfekcinio skysčio ar kitų valymo priemonių likučių ant tų paviršių, nuo kurių planuojama imti mėginius, – šių priemonių sudėtinės medžiagos gali stipriai slopinti reakciją, kuri taikoma paviršių mėginių tyrimams.
4. Rekomenduojama, kad, imant paviršių mėginius, tose patalpose nebūtų žmonių. Turi būti siekiama išvengti nebūtinų kontaktų.
5. Paviršių mėginių nereikėtų imti šiose vietose / nuo šių objektų:
   * + stalų, prie kurių yra valgoma;
     + grupės virtuvėlės baldų;
     + tualetų;
     + praustuvų;
     + bet kokių drėgnų paviršių;
     + minkštų, medžiaginių, kitų skysčius sugeriančių objektų (žaislų, drabužių, patalynės ir pan.);
     + paviršių, ant kurių yra grunto, dulkių, trupinių ar kitų nešvarumų (gėlių vazonų, augintinių terariumų / akvariumų).